*Pielikums*

Kandavas novada domes 2016.gada 28.janvāra

 saistošajiem noteikumiem Nr.1

“2016.gada pamatbudžets un speciālais budžets”

**Kandavas novada pašvaldības 2016.gada budžeta paskaidrojuma raksts**

*1. Novada ekonomiskā un sociālā situācija, pašvaldības uzdevumi saimnieciskajā gadā.*

Kandavas novada pašvaldības 2016.gada budžets izstrādāts, ievērojot likumā „Par pašvaldību budžetiem”, likumā „Par pašvaldībām”, likumā „Par budžetu un finanšu vadību”, likumā „Par valsts budžetu 2016.gadam”, kā arī nodokļu likumos, Ministru kabineta noteikumos un citos normatīvajos aktos noteiktās prasības.

Budžets izstrādāts Latvijas Republikas naudas vienībā - *euro.*

Deputātu vērtējumam ir iesniegts sabalansēts 2016.gada Kandavas novada pašvaldības budžets. Tas ir dokuments, kurš atspoguļo pašvaldības politiku un prioritātes skaitliskā izteiksmē. Kandavas novada pašvaldības 2016.gada budžeta ieņēmumu noteikšanas pamatprincipi paredz piesardzīgu vērtējumu par ekonomiskās situācijas attīstību. Kandavas novada pašvaldības budžets sastāv no pamatbudžeta un speciālā budžeta. Speciālo budžetu veido Autoceļa fonda ieņēmumi un dabas resursa nodokļa ieņēmumi (pašvaldības daļa).

2016.gadā novada infrastruktūras un ekonomiskā attīstība ir plānota, īstenojot Eiropas Savienības finansētos projektus, nosakot budžeta finansējumu mērķmaksājumiem un noteiktu objektu rekonstrukcijai un būvniecībai ar budžeta un aizņēmuma līdzekļiem.

Kandavas novada domes pamatbudžeta galvenās ieņēmumu pozīcijas ir iedzīvotāju ienākuma nodoklis un dotācija no pašvaldību finanšu izlīdzināšanas fonda. Kopsummā šie ieņēmumi 2016.gadā ir plānoti 5 094 282 *euro,* salīdzinot ar 2015.gadu (5 116 614 *euro*) samazinās par 22 332 *euro.* Kā prioritātes 2016.gadā ir noteiktas Kandavas mākslas un mūzikas skolas telpu pārbūve Sabiles ielā 12 un Kandavas mūzikas skolas telpu pārbūve, lai tās piemērotu Kandavas pilsētas bibliotēkas vajadzībām, kopējās izmaksas sastāda 606 364 *euro*. Tādēļ, lai sabalansētu budžetu, tika samazināti asignējumi uzturēšanas izdevumiem iestādēm, salīdzinot ar 2015.gadā sākotnēji plānoto.

**Kandavas novada pašvaldības pamatbudžets**

**1. Ieņēmumi**

 Kandavas novada pašvaldības 2016.gada ieņēmumi ir plānoti 8 496 154 *euro*. Plānotie ieņēmumi ir par 2.9 % vairāk kā 2015.gadā sākotnēji plānotie (8 256 725 *euro*). Pašvaldības pamatbudžetu ieņēmumus veido nodokļu un nenodokļu ieņēmumi, maksas pakalpojumi un citi pašu ieņēmumi, valsts mērķdotācijas un citu budžetu transferti.

Nodokļu ieņēmumi ir galvenais pašvaldības ieņēmumu avots. Lielākais īpatsvars nodokļu ieņēmumos ir iedzīvotāju ienākuma nodoklis 3 382 072 *euro* (40%), salīdzinājumā ar 2015.gadu pieaugums ir 6.1% (194 013 *euro*). Iedzīvotāju ienākuma nodokļa prognoze ir noteikta, ka pašvaldību īpatsvars iedzīvotāju ienākuma nodokļa sadalē netiek mainīts salīdzinājumā ar 2015.gadu – 80% pašvaldību budžetos un 20% valsts budžetā. Saskaņā ar nekustamā īpašuma nodokļa prognozi pašvaldības budžeta īpašuma nodokļa ieņēmumi pieaugs par 5.5 % (28 860 *euro*). Parādus par nekustamā īpašuma nodokli tiek plānots iekasēt 52% (71000 *euro*) no aprēķinātā parāda.

Nenodokļu ieņēmumus 2016.gadā plānots iekasēt 74 500 *euro* apmērā. Šos ieņēmumus veido procentu ieņēmumi no kontu atlikumiem, valsts un pašvaldību nodevas, naudas sodi un sankcijas, kā arī ieņēmumi no īpašumu pārdošanas. Salīdzinājumā ar 2015.gadu šeit ir plānots ieņēmumu samazinājums par 22 440 *euro*, jo netiek plānota meža īpašumu pārdošana un zemes atsavināšana. 2015.gadā ieņēmumi no pašvaldības īpašuma pārdošanas bija plānoti 91 280 *euro,* šogad – 67 300 *euro.*

Ieņēmumi no maksas pakalpojumiem un citi pašu ieņēmumi plānoti 257 425 *euro*. Salīdzinājumā ar 2015. gadu maksas pakalpojumi un citi pašu ieņēmumi ir palielinājušies par 5166 *euro*, galveno palielinājuma apmēru sastāda ieņēmumi par dzīvokļu un komunālajiem pakalpojumiem.

 Valsts budžeta transferti 2016.gadā plānoti 4 057 089 *euro* jeb 48% no kopējiem pašvaldības budžeta ieņēmumiem*,* no tiem: mērķdotācijas un dotācijas plānotas 2 079 185 (24 % no ieņēmumiem). Transferti plānoti par 5.1% vairāk (102 378 *euro*). Valsts budžeta transfertu apjoms 2016.gadā ir plānots, ņemot vērā 2016.gada valsts budžetā paredzēto finansējumu, spēkā esošos normatīvos aktus (Ministru kabineta 2012.gada 18.decembra noteikumi Nr.942 „Kārtība, kādā piešķir un finansē asistenta pakalpojumu pašvaldībā”, Ministru kabineta 2012.gada 25.septembra noteikumi Nr.670 „Kārtība, kādā pašvaldībām tiek aprēķināta un sadalīta valsts budžeta mērķdotācija māksliniecisko kolektīvu vadītāju darba samaksai un valsts sociālās apdrošināšanas obligātajām iemaksām”, noslēgtos līgumus par Eiropas Savienības fondu apguvi).

Pašvaldību no valsts budžeta iestādēm saņemtie transferti Eiropas Savienības līdzfinansētiem projektiem 2016.gadā plānoti 242 124 *euro*; palielinājums 169 625 *euro.*

Pašvaldības budžetā saņemtā dotācija no pašvaldību finanšu izlīdzināšanas fonda 2016.gadā samazinājusies par 1557 *euro* un plānota 1 735 780 *euro* apmērā.Dotācija pašvaldībām, lai vērtētos ieņēmumus pēc pašvaldību finanšu izlīdzināšanas nodrošinātu finanšu nepieciešamības neizlīdzināmās apakšējās robežas 99% līmenī 2016.gadā netiek plānota un tā veido samazinājumu par 222263 *euro* salīdzinājumā ar 2015.gadu.

Pašvaldību saņemtie transferta ieņēmumi no citām pašvaldībām ir plānoti par savstarpējiem norēķiniem par izglītības pakalpojumiem 173 647 *euro*.

Pamatbudžeta ieņēmumu struktūra attēlā Nr.1

Kopējie ieņēmumi 8 496 154 *euro.*

**2. Izdevumi**

Kandavas novada pašvaldības 2016. gada pamatbudžeta kopējie izdevumi ir plānoti 8 902 016 *euro.* Salīdzinājumā ar 2015.gadu palielinājums ir 725687 *euro*. Visi pašvaldības plānotie izdevumi pēc savas ekonomiskās būtības iedalīti deviņās funkcionālajās kategorijās, to sadalījums attēlā nr.2. Lielākais izdevumu īpatsvars budžetā ir atbalsts izglītībai 48%, teritoriju un mājokļu apsaimniekošanai 14%, kultūrai un sportam 13%, sociālajai palīdzībai un pakalpojumiem 10%. Visām pašvaldības iestādēm, plānojot 2016. gada izdevumus, bija jāievēro vienādi nosacījumi – budžeta izdevumi jāplāno kā 2015. gada sākotnējais plāns. Budžeta sagatavošanas laikā kā prioritāte tika noteikta Kandavas mūzikas skolas pārvietošana uz Mākslas skolas telpām Kandavā Sabiles ielā 12 un mūzikas skolas pārbūve, lai telpas piemērotu Kandavas pilsētas bibliotēkas vajadzībām. Minētā iemesla dēļ tika samazināti sākotnēji plānotie uzturēšanas izdevumu asignējumi Kultūras pārvaldei par 30 000 *euro,* Kandavas Sociālās palīdzības dienestam par 35 000 *euro* un Zantes ģimeņu krīzes centram par 2500 *euro.*

Pamatbudžeta izdevumu struktūra attēlā Nr.2

Kopējie izdevumi 8 902 016 *euro.*

2.1. Pārvaldes izdevumi. Saskaņā ar LR likumu „Par pašvaldībām” un atbilstoši Kandavas novada Domes nolikumam, pašvaldības iedzīvotāju pārstāvību nodrošina pašvaldības lēmējorgāns – dome, ko veido ievēlēti deputāti, savukārt domes pieņemto lēmumu izpildi, kā arī tās darba organizatorisko un tehnisko apkalpošanu nodrošina pašvaldības administrācija. Kopējie izdevumi 2016. gadā ir 620 290 *euro*, kas ir par 3,6% mazāki nekā 2015. gadā (643 547 *euro*), tai skaitā parāda maksājumi (kredītu apkalpošana un procentu izdevumi) ir plānoti 66 500 *euro*, kas ir par 36 658 *euro* mazāk salīdzinājumā ar 2015.gadu, jo ir samazinājušās procentu likmes.

2.2. Sabiedriskā kārtība un drošība. Atbilstoši iedalījumam funkcionālajās kategorijās šos izdevumus veido pašvaldības policijas uzturēšana, ugunsdrošības dienestu un bāriņtiesas uzturēšana. Salīdzinājumā ar 2015.gadu izdevumi ir samazinājušies par 18,6% (35 187 *euro*), jo 2015.gadā Pašvaldības policija kā pašvaldības struktūrvienība bija pirmo gadu un darbiniekiem algas bija plānotas, pamatojoties uz iepriekšējo informāciju - salīdzinoši daudz. 2015.gadā policijas vajadzībām tika nomāta viena automašīna, kura gada beigās tika nopirkta. Kopējais samazinājums atlīdzībai un automašīnas nomai 27659 *euro.*

 Izdevumi bāriņtiesas uzturēšanai plānoti par 4625 *euro* mazāk.

 2.3. Ekonomiskā darbība. Šīs sadaļas izdevumus veido tūrisma attīstībai novadā, pilsētas un novada infrastruktūras sakārtošanai (ielas, ceļi, tilti, veloceliņi) plānotie izdevumi: 2016.gadā - 290 106 *euro*. Lielākie plānotie darbi ir melnā seguma izbūve Sēravotu ielā Kandavā un asfaltbetona izbūve Kūrorta ielā Kandavā, pilsētā un pagastos grantēto ceļu seguma atjaunošana un uzturēšana u.c.

2.4. Vides aizsardzība. Plānotie līdzekļi 293 550 *euro.* Finansējums paredzēts – ielu, laukumu, parku un citu teritoriju tīrīšanai, atkritumu savākšanai, notekūdeņu apsaimniekošanai.

 2.5. Pašvaldību teritoriju un mājokļu apsaimniekošanai plānoti līdzekļi 1264472 *euro*. Šīs sadaļas izdevumi ir dzīvojamo un nedzīvojamo ēku apsaimniekošana un uzturēšana; apgaismošanas izdevumi; teritoriju uzturēšanas izdevumi (stādījumi, pilsētas un pagastu dekorēšana, kapsētu apsaimniekošana; kāpņu, soliņu remonti utt.). Nozīmīgākie projekti ir ceļa Nr.14 Matkules pagasta koplietošanas meliorācijas sistēmas pārbūves/atjaunošanas projekta realizācija par 123 855 *euro* un uzsākt projektus pasākumā “ Pamatpakalpojumi un ciematu atjaunošana lauku apvidos” par 250 000 *euro.*

2.6. Veselības aprūpes atbalstam ieplānoti 15 000 *euro*. Izdevumi plānoti invalīdu pacēlāja ierīkošanai Kandavas poliklīnikā.

2.7. Atpūta, kultūra, sports un atbalsts biedrībām un nodibinājumiem. Plānoti līdzekļi 1 156 683 *euro*. Palielinājums ir 35 057 *euro.* Atbalsts novada biedrībām un nodibinājumiem plānoti 83 146 *euro.* 2016.gadā plānota mūzikas skolas pārbūve, lai telpas piemērotu Kandavas pilsētas bibliotēkas vajadzībām par aizņēmuma līdzekļiem (365 245 *euro*) *.*

2.8. Izglītība. Proporcionāli vislielākais finansējums ir izglītībai 4 214 677 *euro* (tai skaitā: maksas pakalpojumi – 273 734 *euro*, valsts mērķdotācijas – 2 025 562 *euro*)*.* Palielinājums kopumā ir par 7.2 % jeb 282 925 *euro.* Tāpat ir plānots pašvaldības līdzfinansējums skolēnu ēdināšanai skolās: no 2016.gada 1.septembra plānoti līdzekļi izglītojamo brīvpusdienām 6.-9. klašu audzēkņiem un 5-6 gadīgo obligātās apmācības audzēkņiem novada pamatskolās, Kandavas K.Mīlenbaha vidusskolā un Kandavas internātvidusskolā; līdzfinansējums skolēnu ceļa izdevumu segšanai, lai apmeklētu skolu; minimālās darba algas palielinājums no 360 *euro* uz 370 *euro* 9 441 *euro.* 2016.gadā ir plānota Kandavas mūzikas skolas pārvietošana uz Mākslas skolas telpām Kandavā Sabiles ielā 12 ar aizņēmuma līdzekļiem (241 119 *euro*).

2.9. Sociālā palīdzība un sociālie pakalpojumi. Plānotie līdzekļi 2016.gadā ir 893 785 *euro*, kas ir par 1,4 % mazāk kā 2015.gadā (13 106 *euro*).

**Kandavas novada pašvaldības speciālais budžets**

Kandavas novada pašvaldības speciālo budžetu veido Dabas resursu nodoklis un Autoceļa fonda ieņēmumi. Kopējie ieņēmumi ir 277 681 *euro*, izdevumi 284 926 *euro*, atlikums uz 01.01.2016. ir 7 245 *euro*. Speciālā budžeta ieņēmumi un izdevumi novadā tiek plānoti centralizēti.

Dabas resursa nodokļa ieņēmumi tiek plānoti lietus ūdeņu savākšanai, attīrīšanai, atkritumu savākšanai un citiem izdevumiem, kuri saistīti ar vides aizsardzību novadā.

Plānotie autoceļa fonda ieņēmumi 2016.gadā – 267 681 *euro,* palielinājums 19557 *euro.* Minētie līdzekļi paredzēti novada ceļu kopšanai.

2016.gada Kandavas novada pašvaldības budžeta ieņēmumu un izdevumu daļa ir sagatavota sabalansēta un lielākais atbalsts ir plānots izglītībai; kultūrai, sportam un pašvaldības teritorijas un mājokļu sakārtošanai. Kā prioritāte 2016.gadā ir noteikta Kandavas mūzikas skolas pārvietošana uz Mākslas skolas telpām Kandavā Sabiles ielā 12 un mūzikas skolas pārbūve, lai telpas piemērotu Kandavas pilsētas bibliotēkas vajadzībām. Tāpat galvenais uzsvars novada attīstībai ir plānot un īstenot projektus ar Eiropas Savienības līdzfinansējumu, jo novadā ir nepieciešamas investīcijas infrastruktūrā, izglītības un kultūras iestādēs.

*2. Informācija par izdevumu kopējo apjomu katrā budžeta klasifikācijas kategorijā un finansējuma mērķis parādīti pielikumos ( Kandavas novada 2016.gada pamatbudžeta izdevumu finansēšanas plāns, 1.pielikums, Kandavas novada 2016.gada speciālā budžeta plāns 2.pielikums.*

*3. Kandavas novada domes atmaksājamās saistības par aizņēmumiem 2016.gadam parādītas 1.1.pielikumā .*

*4. Kandavas novada 2016.gada prioritātes.*

 Kandavas novada dome katru gadu nosaka galvenās gada prioritātes. Pie budžeta ieņēmumu palielināšanas deputāti ar domes lēmumu veic budžeta grozījumus par finansējuma piešķiršanu kādai no prioritātēm.

Kandavas novada domes priekšsēdētājs (personiskais paraksts) N.Štoferts